Source: http://www.hlohovec.sk/vseobecne-zavazne-nariadenia-mesta.phtml?id_kat_for_menu=19040&module_action__254453__id_vzn=18337
Timestamp: 2019-10-20 05:50:35+00:00

Document:
Účinnosť: 31.12.2016
Mestské zastupiteľstvo mesta Hlohovec, na základe prenesenej pôsobnosti podľa článku 71 Ústavy Slovenskej republiky a podľa § 6 ods. 2 zákona č. 369/1990 Zb. o obecnom zriadení v znení neskorších predpisov a podľa § 6 ods. 5 zákona č. 401/1998 Z.z. o poplatkoch za znečisťovanie ovzdušia v znení neskorších predpisov, vydáva toto:
Všeobecne záväzné nariadenie Mesta Hlohovec č.169/2016
o poplatkoch za znečisťovanie ovzdušia malými zdrojmi znečisťovania ovzdušia
1.1. Toto všeobecné záväzné nariadenie (ďalej len „VZN") upravuje náležitosti oznámenia podľa § 6 ods. 4 zákona č. 401/1998 Z.z. o poplatkoch za znečisťovanie ovzdušia v znení neskorších predpisov a ďalšie podrobnosti vo veciach poplatku za znečisťovanie ovzdušia prevádzkovateľa malého zdroja znečisťovania ovzdušia (ďalej aj ako „MZZO“) uvedené v ods. 1.2 tohto VZN.
1.2. Toto VZN ďalej:
a) určuje vyčlenenie MZZO, za ktoré sa poplatok za znečisťovanie ovzdušia nebude vyrubovať a vyčleňuje MZZO, na ktorých prevádzkovateľov sa nebude vzťahovať ustanovenie § 6 ods. 4 zákona č. 401/1998 Z.z. o poplatkoch za znečisťovanie ovzdušia v znení neskorších predpisov.
b) určuje výšku, splatnosť a spôsob platenia poplatku za znečisťovanie ovzdušia (ďalej len „poplatok“) MZZO a spôsob úhrady poplatku prevádzkovateľmi MZZO na území mesta Hlohovec.
2.1. Znečisťujúca látka je akákoľvek látka vnášaná ľudskou činnosťou priamo alebo nepriamo do ovzdušia, ktorá má, alebo môže mať škodlivé účinky na zdravie ľudí alebo životné prostredie, okrem látky , ktorej uvádzanie do životného prostredia je upravené osobitným predpisom.1)
2.2. Malým zdrojom znečisťovania ovzdušia sú:
a) technologické celky obsahujúce stacionárne zariadenie na spaľovanie palív so súhrnným tepelným príkonom do 0,3 MW,
b) ostatné technologické celky nepatriace do kategórie veľkých a stredných zdrojov znečisťovania, (stolárstva, lakovne, valcovne, udiarne mäsa a mäsových výrobkov, výroba keramických výrobkov, betónu, malty, spracovanie dreva a pod.),
d) skládky palív, surovín, produktov, odpadov a stavby, zariadenia a činnosti znečisťujúce ovzdušie, ak nie sú súčasťou veľkého alebo stredného zdroja znečisťovania ovzdušia (manipulácia s uhlím, obilím, sypkými materiálmi, čistiarne odpadových vôd, kompostárne, chov hospodárskych zvierat a pod.),
e) iné stavby, zariadenia a činnosti výrazne znečisťujúce ovzdušie.
2.3. Prevádzkovateľom zdroja znečisťovania ovzdušia je osoba, ktorá má právo prevádzkovať alebo riadiť zdroj znečisťovania ovzdušia. 2)
3.1. Právnická osoba a fyzická osoba oprávnená na podnikanie, ktorá prevádzkuje malý zdroj znečisťovania ovzdušia (ďalej len "prevádzkovateľ malého zdroja") je povinný plniť povinnosti stanovené osobitným predpisom.3)
3.2. Prevádzkovateľ malého zdroja je povinný oznámiť každoročne do 15. februára obci za každý malý zdroj znečisťovania ovzdušia spotrebu palív a surovín, z ktorých znečisťujúce látky vznikajú a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľov palív a surovín, počte prevádzkových hodín malého zdroja znečisťovania ovzdušia a o druhu a účinnosti odlučovacích zariadení. 4)
3.3. Tlačivo „Oznámenie údajov potrebných pre určenie výšky poplatku za znečisťovanie ovzdušia malým zdrojom znečisťovania ovzdušia“, ktorým prevádzkovateľ malého zdroja plní povinnosť podľa ods. 3.2. tohto VZN, tvorí Prílohu č. 1 tohto VZN.
Vyčlenenie MZZO, na ktoré sa nevzťahuje poplatková ani oznamovacia povinnosť
4.1. Poplatková ani oznamovacia povinnosť uvedená v tomto VZN sa nevzťahuje na prevádzkovateľov malého zdroja, ktorými sú:
a) fyzické osoby – nepodnikatelia, pre MZZO (lokálne kúrenisko), ktoré sú umiestnené v rodinných domoch, bytoch, bytových domoch a v stavbách na individuálnu rekreáciu, pokiaľ sa tieto stavby nevyužívajú na podnikanie,
b) Mesto Hlohovec,
c) rozpočtové a príspevkové organizácie zriadené Mesta Hlohovec,
d) obchodné spoločnosti založené Mestom Hlohovec.
Sadzba a vyrubenie poplatku
5.1. Poplatok prevádzkovateľa malého zdroja sa pre každý zdroj určuje na kalendárny rok paušálnou sumou do výšky 663,87 eura na základe údajov oznámených podľa článku 3 odseku 3.2. a 3.3. tohto VZN, úmerne k množstvu a škodlivosti vypustených znečisťujúcich látok alebo k spotrebe paliva a surovín, z ktorých znečisťujúce látky vznikajú, v zmysle sadzobníka poplatkov za malé zdroje znečisťovania ovzdušia.
5.2. Sadzobník poplatkov za MZZO tvorí Prílohu č. 2 tohto VZN.
5.3. Ročný poplatok prevádzkovateľa malého zdroja pozostáva zo súčtu poplatkov za všetky ním prevádzkované MZZO.
5.4. Pri zániku MZZO je prevádzkovateľ malého zdroja povinný uhradiť poplatok v pomernej výške zodpovedajúcej skutočnej spotrebe palív za obdobie prevádzkovania MZZO v kalendárnom roku, v ktorom k zániku MZZO došlo.
5.5. Poplatok sa zaokrúhľuje na celé euro smerom nadol.
5.6. Poplatok vyrubuje Mesto Hlohovec rozhodnutím.
5.7. Na konanie vo veciach poplatku sa vzťahujú všeobecné predpisy o správnom konaní.6)
5.8. Poplatok je prevádzkovateľ malého zdroja povinný uhradiť do 15 dní odo dňa právoplatnosti rozhodnutia Mesta Hlohovec.
5.9. Poplatky platené prevádzkovateľom malého zdroja sú príjmom rozpočtu Mesta Hlohovec.
6.1. Týmto VZN sa zrušuje VZN č. 79/2005 o poplatkoch za znečisťovanie ovzdušia malým zdrojom znečisťovania ovzdušia v znení všeobecne záväzného nariadenia mesta Hlohovec č. 107/2008, ktorým sa menia a dopĺňajú všeobecne záväzné nariadenia mesta Hlohovec v súvislosti so zavedením meny euro v Slovenskej republike (ďalej len „VZN č. 79/2005“).
6.2. Konania začaté podľa VZN č. 79/2005 sa dokončia podľa VZN č. 79/2005.
6.3. Toto VZN bolo schválené mestským zastupiteľstvom v Hlohovci dňa 15.12.2016 a nadobúda účinnosť pätnástym dňom od vyvesenia na úradnej tabuli.
1) § 2 písm. b) zákona NR SR č. 137/2010 Z. z. o ovzduší, v znení neskorších predpisov,
2) § 2 písm. f ) zákona NR SR č. 137/2010 Z. z. o ovzduší, v znení neskorších predpisov
3) § 16 zákona NR SR č. 137/2010 Z. z. o ovzduší, v znení neskorších predpisov
4) § 6 ods.4 zákona č.401/1998 Z.t. o poplatkoch za znečisťovanie ovzdušia, v znení neskorších predpisov
6) zákon č. 71/1967 Zb. o správnom konaní, v znení neskorších predpisov
Prílohy sa nachádzajú v priloženom PDF súbore.
Príloha č. 1 - Oznámenie
Príloha č. 2 - Sadzobník poplatkov za malé zdroje znečisťovania ovzdušia
Zverejnené 16.12.2016 -sh-
CMS systém (redakčný) systém WEBY PORTÁL, web portál, webhosting, WEBY HOSTING, domény, registrácia domény spoločnosti WEBY GROUP, s.r.o., technický prevádzkovateľ - kontakt, 20.10.2019 07:50:35
34887936

References: § 6
 § 6
 § 6
 § 6
 § 2
 § 2
 § 16
 § 6